DA Den Europæiske Unions Tidende C 63/10

Appel iværksat den 13. december 2012 af El Corte Inglés, S.A. til prøvelse af dom afsagt af Retten (Sjette Afdeling) den 27. september 2012 i sag T-357/09, Pucci International mod KHIM — El Corte Inglés (Emidio Tucci)

(Sag C-584/12 P)

2013/C 63/17

Processprog: spansk

Parter

Appellant: El Corte Inglés, S.A. (ved abogados J.L. Rivas Zurdo og E. Seijo Veiguela)

Den anden part i appelsagen: Kontoret for Harmonisering i det Indre Marked (Varemærker og Design) (KHIM) og Emilio Pucci International BV

Appellanten har nedlagt følgende påstande

— Dom afsagt af Retten den 27. september 2012 i sag T-357/09 ophæves i sin helhed.

— Kontoret for Harmonisering i det Indre Marked (Varemærker og Design) tilpligtes at betale de omkostninger, der er afholdt af El Corte Inglés, S.A.

— Emilio Pucci International BV tilpligtes at betale de omkostninger, der er afholdt af El Corte Inglés, S.A.

Anbringender og væsentligste argumenter

Indsigeren har ikke bevist brug for briller, således som appelkammeret ved Kontoret for Harmonisering i det Indre Marked (Varemærker og Design) fastslog. I øvrigt er det præcis dette kriterium, dvs. ikke at anse den blotte placering af varemærket på eller ved siden af fotografier som reel brug, som Retten selv fastslog i præmis 31 i dommen i sagen T-39/10 (1). Det gøres derfor gældende, at Retten ikke burde have anset brug af det tidligere nævnte varemærke 274991 for briller i klasse 9 for bevist.

For så vidt angår risikoen for forveksling kræves det i artikel 8, stk. 1, litra b), i forordning nr. 40/94 (2) og den deraf afledte retspraksis, at denne skal bedømmes ved en helhedsvurdering under hensyntagen til alle de relevante faktorer i det foreliggende tilfælde. Andet Appelkammer ved Harmoniseringskontoret fastslog, at disse faktorer var forskellige for så vidt angår deres karakter, formål og anvendelsesmetode, idet det argumenterede overbevisende herfor (den anfægtede afgørelses punkt 102). Kosmetik og smykker kan forbindes med den brede og samtidig mangfoldige modesektor, men det kan ikke dermed siges, at disse har en forbindelse til eller skal anses for at være af lignende art som de varer, der er indeholdt i klasse 18, 24 og 25.

Udstrækningen af virkningerne af artikel 8, stk. 5, i forordning nr. 207/2009 (3) til andre varer i klasse 9 (briller) og 14 (smykker, simili og ure) samt til toiletpapir (klasse 16) er alt for begrænset og er begrundet i formodninger fra sagsøgeren i sag T-357/09 (4), der ikke er godtgjort. Dette gælder i denne henseende så meget desto mere, idet der, som anført i selve dommens præmis 70 og 71, ikke kan godtages blotte hypoteser eller en anvendelse per se på særdeles velkendte varemærker, idet det er nødvendigt, at de fremtidige risici påberåbes og bevises, hvilket sagsøgeren ikke har gjort.

(1) Rettens dom af 27.9.2012, El Corte Inglés mod KHIM, endnu ikke trykt i Samling af Afgørelser.

(2) Rådets forordning (EF) nr. 40/94 af 20.12.1993 om EF-varemærker (EFT 1994 L 11, s. 1).

(3) Rådets forordning (EF) nr. 207/2009 af 26.2.2009 om EF-varemærker (kodificeret udgave) (EUT L 78, s. 1).

(4) Rettens dom af 27.9.2012, Pucci International mod KHIM — El Corte Inglés (Emidio Tucci), endnu ikke trykt i Samling af Afgørelser.